Cuneiform Tablet Kt n/k 388 (ArAn 2 30ff.)
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
um-ma aḫ-ša-lim-ma a-na šu-IŠTAR ú-ṣur-ša-IŠTAR i-dí-ku-be ú {d}en-LÍL-ba-ni qí-bi₄-ma a-na ru-ba-im iš-tù sí-kà-tim i tù-a-ri-šu i-ba-tí-šu am-ḫu-ur-šu-ma er-ba-am a ru-ba-im ú me-er-i-šu ta-am-ni-a-i-im a-ší-i-ma um-ma šu-ut-ma ma-mì-tim a-šu-mì-ku-nu-ma a-ka-ra-aḫ-na al-qé a-dí-i KÙ.BABBAR-pí-ku-nu lá ḫa-lá-qí-im i ša-am-ší ṭup-pá-am ú-lá-pí-ta-ku-nu-tí-ni i ša-nim u₄-mì-im ma-mì-tám ša ka-ra-aḫ-na ú-bu-lu-nim-ma za-ku-sà i-qá-bi-a-ma a-ša-pá-ra-ku-nu-tí ki-ma ṭup-pí-i kà-ru-um iš-me-ú kà-ra-am mu-ùḫ-ra-ma té-er-ta-áš-nu li-li-kam-ma ma-lá KÙ.BABBAR-pì-ku-nu ša-lá-ḫi-im le-pu-uš a-wi-lúm a-na er-bi-im i-da-gal 1 {TÚG}lu-bu-ša-am pá-ṣí-a-am ù 1 {TÚG}ku-ta-nam qá-at-num ru-ba-tum té-ri-ša-ni šé-bi₄-lá-nim šu-ma i-na ka-ra-aḫ-na gám-ra-am i-ga-mu-ru-ma KÙ.BABBAR i-ša-lu-ḫu té-er-ták-nu li-li-kam-ma a-na-kam er-ba-am a-na a-wi-lim pá-i a-dá-an 5 ma-na AN.NA a-na pá-lu-sí-im É kà-ri-im er-ša-ma šé-bi₄-lá-nim té-er-ták-nu ṣú-ḫa-ra-am iš-té-en₆ lá ta-be-e-lá lu <gap> am 2 ra-dí-ú ša lu-ḫa-i-im iš-tí-a wa-áš-bu